Mirosul de țigară din apartament este deseori deranjant, mai ales dacă în acea locuință stă și o persoană nefumătoare. Mirosul provocat de țigări poate să fie proaspăt sau poate să fie acumulat în timp, însă, indiferent de caz, există câteva modalități prin care se poate scăpa de el.
De cele mai multe ori, proprietarii închiriază imobile persoanelor nefumătoare, pentru că țin la păstrarea curățeniei și la îngrijirea acestora. În plus, nimeni nu își dorește ca în camere să miroasă a nicotină și fum. Dacă totuși se întâmplă să fumezi în interior, nu trebuie să te speriii, pentru că există soluții care ajută la remedierea problemei.
Cea mai clasică metodă de a scăpa de mirosul provocat de țigări este deschiderea geamurilor și pornirea ventilatorului de circulație, care ajută la eliminarea mirosului de fum proaspăt. O altă metodă este spălarea geamurilor de orice reziduu de țigară, care ar putea să fie lipit de ele.
Pentru curățarea pereților se poate folosi un amestec de o linguriță de detergent universal și un sfert de cană de oțet alb distilat per litru de apă caldă, iar astfel mirosul va deveni proaspăt, scrie Play Tech.
O altă recomandare este curățarea podelei, parchetului și covorului din locuință. Pentru a scăpa de mirosul de țigară din carpete poți să presari niște bicarbonat de sodiu peste ele, iar apoi să le aspiri foarte bine.
Și perdelele, pernele, prosoapele și hainele pot să miroasă a țigară. Dacă se întâmplă ca acestea să miroasă a tutun, ele pot fi spălate la mașina de spălat utilizând un detergent puternic.